Om ŉ hond in ŉ kompleks aan te hou - Jou Gesin | Solidariteit WêreldJou Gesin | Solidariteit Wêreld
Tuis › Artikels › Om ŉ hond in ŉ kompleks aan te hou
Vrydag | 27 Oktober | 2017
Ons is almal lief vir ons troeteldiere maar dit is nie altyd maklik om ʼn gemeenskaplike lewe te lei met ʼn dier nie, veral ʼn hond. Indien jy beplan om na ʼn kompleks te verhuis en jy het ʼn hond, of woon in een en wil ʼn hond aanskaf, is daar ʼn paar dinge wat jy moet oorweeg.
Eerstens, is die kompleks troeteldier-vriendelik? Party mense verhuis na ʼn kompleks want hulle wil nie bure met troeteldiere hê nie, so maak seker jy mag ʼn hond aanhou voordat jy verhuis of een koop. Tweedens, het jy die regte tipe hond vir die lewe in ʼn kompleks?
Onthou ʼn dier benodig oefening en ruimte, so dis belangrik om elke dag met jou hond te gaan stap. Is daar in die area waarheen jy verhuis ʼn park naby of is dit ʼn veilige area om in te gaan stap? Jy moet ook die hond se blaf oorweeg. Baie bure raak gefrustreerd as jy ʼn honderas aanhou wat die hele dag blaf. Om hierdie redes en meer, is dit belangrik om jou hond behoorlik op te lei. Maak seker hy urineer nie binnenshuis nie en sal vir sy stappie wag, of dat hy stilbly wanneer so aangesê word.
As jy in ʼn kompleks woon en ʼn hond wil aanskaf, probeer na ʼn ras kyk wat goed in ʼn klein ruimte kan aanpas.
Onthou om altyd dit wat met jou agent bespreek is in die ooreenkoms op skrif te stel en kry alle toestemming op skrif voordat jy ʼn huurooreenkoms onderteken.
Algemene voorbeeld van die “tipiese” gedragsreëls van ʼn beheerliggaam wat troeteldiere toelaat.
Eienaars van troeteldiere is TEN VOLLE VERANTWOORDELIK vir die gedrag van hul troeteldiere.
Geen diere of troeteldiere mag aangehou word sonder die geskrewe goedkeuring van die trustees van die beheerliggaam nie. Indien die troeteldier-eienaar nie geskrewe goedkeuring het nie, hou die Trustees die reg voor om die troeteldier-eienaar te gelas om die troeteldier binne 48 uur permanent van die Bryan Brook Landgoed te verwyder.
Toestemming, selfs al op skrif toegestaan, mag te enige tyd teruggetrek word, maar slegs wanneer dit betrekking het op die versuim van die troeteldier-eienaar om ‘Artikel 14. Troeteldiere’ van die Gedragsreëls” na te kom. Indien honde toegelaat word, moet hulle aan ʼn leiband gehou en behoorlik beheer word wanneer op die gemeenskaplike eiendom en nie ʼn steurnis vir die ander inwoners veroorsaak nie. Katte moet van ID-plaatjies voorsien wees en gesteriliseer wees.
Indien enige troeteldier ʼn ander troeteldier, inwoner, besoeker, personeellid of kontrakteur beseer, hou die Trustees die reg voor of die troeteldier-eienaar te gelas om die troeteldier binne 48 uur permanent uit die kompleks te verwyder. Die troeteldier-eienaar sal ook ten volle aanspreeklik gehou word vir die regskoste of andersins, vir enige besering of skade aangerig.
‘Artikel 5. Stilte en Geraas’ van die Gedragsreëls is van toepassing op alle troeteldiere en troeteldier-eienaars. Indien troeteldiere herhaaldelike en onaanvaarbare steurnis vir ander inwoners veroorsaak, hou die Trustees die reg voor om die troeteldier-eienaar te gelas om die troeteldier binne 48 uur permanent uit die kompleks te verwyder.
Die verwydering van enige ontlasting wat deur troeteldiere op die gemeenskaplike eiendom gelaat word, sal die verantwoordelikheid van die betrokke eienaar bly – verwyder asseblief.